Şerban Nicolae a declarat în Senat, unde s-a dezbătut moţiunea prin care Opoziţia a cerut demisia lui Teodor Meleşcanu, că nu ar trebui să existe vot prin corespondenţă sau vot electronic, întrucât cetăţenii români sunt egali: "să nu facem pentru alţi cetăţeni drept de vot din vârful patului".

"Haideţi să fim de acord că cetăţenii români sunt egali, că dacă în vârful muntelui se votează la secţia de votare prin deplasarea persoanei indiferent de vârstă până la secţia de votare, să nu facem pentru alţi cetăţeni drept de vot din vârful patului, prin corespondenţă sau electronic.

Ştiţi foarte bine că ambasadorii numiţi de Klaus Werner Iohannis de care nu îndrăzniţi să vă luaţi au organizat alegerile. Ştiţi că atunci când s-a zis că Bucureştiul a închis tabletele, de fapt era serviciul de securitate, erau cei de la URSS - PLUS.

Nu Bucureştiul a închis tabletele, dar nu aveţi curaj să vă luaţi de stăpânii voştri pentru că vă plătesc şi vă comandă.

Această moţiune ca si referendumul reprezintă un fake, nu poate să fie poziţia publică a Senatului o colecţie de lozinci, o formulă de teme politicianiste ieftine care nu şi-ar găsi rezolvarea cu demisia ministrului de Externe.

Aveţi curajul, ridicaţi-vă semeţi din genunchi! Cereţi demisia preşedintelui României şi a ambasadorilor numiti de el în ţările în care au fost probleme pentru că altminteri vă iese ipocrizia pe faţă", a transmis Şerban Nicolae parlamentarilor.